Nariadenie Komisie (ES) č. 1498/2003
z 26. augusta 2003
o otvorení dodatočných kvót pre dovoz do spoločenstva v kvotačnom roku 2004 určitých textilných výrobkov s pôvodom v určitých tretích krajinách, ktoré sa zúčastnili veľtrhov organizovaných v spoločenstve v novembri 2003
KOMISIA EURÓPSKYCH SPOLOČENSTIEV
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3030/93 z 12. októbra 1993 o spoločných pravidlách pre dovozy určitých textilných výrobkov z tretích krajín [1], ktoré bolo naposledy zmenené a doplnené nariadením (ES) č. 138/2003 [2] a najmä na jeho článok 8,
keďže:
(1) dodatočné kvóty ku kvótam uvedeným v prílohe V nariadenia (EHS) č. 3003/93 môžu byť otvorené ak sú potrebné za výnimočných okolností; Komisia prijala žiadosť na otvorenie dodatočných kvót vzhľadom k veľtrhom usporiadaným v roku 2003;
(2) dodatočné kvóty pre veľtrhy už boli otvorené v predchádzajúcich rokoch pre určité tretie krajiny;
(3) možnosť dodatočných kvót by mala byť obmedzená na výrobky, ktoré bývajú vystavované exportujúcimi krajinami na príslušnom veľtrhu a na množstvá dohodnuté v obchodných kontraktoch potvrdených príslušnými orgánmi členského štátu, v ktorom sa koná výstava;
(4) s cieľom vyhnúť sa prečerpaniu dodatočných kvót je potrebné požiadať členský štát, na území ktorého sa koná výstava, aby na jednej strane zaistil, že celkové množstvo zahrnuté v povolených kontraktoch nepresahuje stanovené limity pre tieto dodatočné kvóty a na druhej strane informoval Komisiu, po ukončení veľtrhu, o celkovom množstve zahrnutom v takýchto potvrdených kontraktoch;
(5) z hľadiska dovozov výrobkov do spoločenstva, pre ktoré boli otvorené dodatočné kvóty je potrebné uplatňovať ustanovenia nariadenia (EHS) č. 3030/93, ktoré riadia dovoz výrobkov, ktoré podliehajú množstevným limitom stanoveným v prílohe V uvedeného nariadenia s výnimkou ustanovení, ktoré sa vzťahujú k flexibilitám;
(6) k žiadostiam o povolenie dovozu by mali byť navyše pripojené kontrakty podpísané na príslušnom veľtrhu a potvrdené príslušnými orgánmi členského štátu, v ktorom bol usporiadaný;
(7) s cieľom vyhnúť sa obchádzaniu pravidiel, vydanie dovozných povolení by malo pokrývať len výrobky odoslané v dodávateľskej krajine z ktorej pochádzajú, nie skôr ako 1. januára 2004;
(8) je žiadúce, aby toto nariadenie nadobudlo účinnosť v deň po jeho uverejnení, aby mohli operátori požívať výhody z neho vyplývajúce čo najskôr;
(9) opatrenia stanovené v tomto nariadení sú v súlade so stanoviskom Výboru pre textil,
PRIJALA TOTO NARIADENIE:
Článok 1
Dodatočne ku množstevným limitom na dovoz, stanoveným nariadením (EHS) č. 3030/93, sa otvoria dodatočné kvóty na kvotačný rok 2004, ako je to stanovené v prílohe k tomuto nariadeniu, vzhľadom na veľtrhy, ktoré sa usporiadajú v novembri 2003 v Európskom spoločenstve.
Článok 2
1. Možnosť dodatočných kvót, uvedených v článku 1, sa obmedzí na výrobky, ktoré boli vyvážajúcimi krajinami vystavené na veľtrhu a podliehajú množstvám dohodnutým v obchodných kontraktoch podpísaných na príslušnom veľtrhu a potvrdených príslušnými orgánmi členského štátu, v ktorom sa konal veľtrh.
2. Príslušné orgány členského štátu, na území ktorého sa veľtrh koná, zaistia, že celkové množstvo zahrnuté v potvrdených kontraktoch nepresahuje stanovené limity určené v prílohe.
3. Príslušné členské štáty nie skôr ako 1. januára 2004 informujú Komisiu o celkovom množstve pokrývajúcom potvrdené kontrakty uzatvorené počas veľtrhu.
Informácie sa rozdelia podľa dodávateľských krajín a kategórií.
Článok 3
1. Bez toho, aby boli dotknuté odseky 2 a 3, dovoz do spoločenstva výrobkov, pre ktoré boli otvorené dodatočné kvóty, podlieha ustanoveniam nariadenia (EHS) č. 3030/93, ktoré sú uplatniteľné na dovoz výrobkov podliehajúcim množstevným limitom stanoveným v prílohe V k uvedenému nariadeniu, s výnimkou článku 7.
2. Dovozné povolenia sa vydávajú len po predložení vývoznej licencie, ktorá v políčku 9 obsahuje názov veľtrhu a rok, v ktorom sa konal, a ktorú sprevádza originál potvrdeného kontraktu uvedeného v článku 2.
3. Dovozné povolenia pokrývajú len výrobky odoslané do spoločenstva z tretej krajiny pôvodu, 1. januára alebo až po 1. januári 2004.
Článok 4
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 26. augusta 2003